

 REPUBLIKA HRVATSKA

 PRIMORSKO-GORANSKA ŽUPANIJA

  GRAD DELNICE

 **GRADSKO VIJEĆE**

KLASA: 025-02/23-01/01

URBROJ: 2170-6-40-23-01

Delnice, \_\_\_\_\_\_\_\_\_\_\_\_\_\_ 2023. godine

Na temelju članka 48. Zakona o lokalnoj i područnoj (regionalnoj) samoupravi (“Narodne novine” 33/01, 60/01, 129/05, 109/07, 129/08, 36/09, 150/11, 144/12, 19/13-pročišćeni tekst), 137/15, 123/17, 98/19 i 144/20), članka 40. i članka 87. stavka 3. Statuta Grada Delnica (Službene novine Grada Delnica“ 02/21), na prijedlog Gradonačelnice, Gradsko Vijeće Grada Delnica donosi

O D L U K U

o izboru članova Vijeća MO mjesnih odbora na

području grada Delnica

**I. OPĆE ODREDBE**

**Članak 1.**

(1) Ovom se Odlukom uređuje izbor članova Vijeća MO mjesnih odbora (u daljnjem tekstu: Vijeće MO MO) na području grada Delnica (u daljnjem tekstu: Grad).

(2) Riječi i pojmovi u ovoj Odluci koji imaju rodno značenje odnose se jednako na muški i ženski rod, bez obzira u kojem su rodu navedeni.

**Članak 2.**

1. Članove Vijeća MO biraju građani s područja mjesnog odbora koji imaju biračko pravo.

(2) Članovi Vijeća MO biraju se na neposrednim izborima (u daljnjem tekstu: izbori), tajnim glasovanjem, razmjernim izbornim sustavom.

(3) Za člana Vijeća MO može biti biran građanin koji ima biračko pravo i prebivalište na području mjesnog odbora čije se Vijeće MO bira.

**Članak 3.**

1. Jamči se sloboda opredjeljenja birača i tajnost njihova glasovanja.
2. Birač na istim izborima može glasovati samo jedanput.
3. Nitko ne može glasovati u ime druge osobe.
4. Nitko ne može zahtijevati izjašnjavanje birača o njegovom glasačkom opredjeljenju.
5. Birač je slobodan objaviti svoje glasačko opredjeljenje.

(6) Nitko ne može biti pozvan na odgovornost zbog glasovanja ili zbog toga što nije glasovao.

**Članak 4.**

(1) Izbore za članove Vijeća MO raspisuje Gradsko Vijeće Grada Delnica (u daljnjem tekstu: Gradsko Vijeće) u rokovima propisanim Statutom Grada Delnica.

(2) Odluka o raspisivanju izbora sadrži:

-naziv mjesnog odbora za čije se Vijeće MO raspisuju izbori,

-broj članova Vijeća MO mjesnog odbora koji se bira,

-dan održavanja izbora.

(3) Od dana raspisivanja izbora do dana održavanja izbora ne može proteći manje od 30 niti više od 60 dana.

**Članak 5.**

U slučaju raspuštanja Vijeća MO, ako bi se prijevremeni izbori trebali održati u kalendarskoj godini u kojoj se održavaju redovni izbori, a prije njihovog održavanja, u tom se mjesnom odboru prijevremeni izbori neće održati.

**Članak 6.**

(1) Mandat članova Vijeća MO izabranih na redovnim izborima počinje danom konstituiranja Vijeća MO i traje do stupanja na snagu odluke Gradskog Vijeća o raspisivanju izbora ili raspuštanju Vijeća MO u skladu s ovom Odlukom.

(2) Od dana stupanja na snagu odluke Gradskog Vijeća o raspisivanju izbora pa do izbora novog predsjednika Vijeća MO, predsjednik Vijeća MO može obavljati samo poslove koji su neophodni za redovito i nesmetano funkcioniranje mjesnog odbora.

(3) Mandat članova Vijeća MO izabranih na prijevremenim izborima počinje danom konstituiranja Vijeća MO i traje do isteka tekućeg mandata članova Vijeća MO izabranih na redovnim izborima.

(4) Članovi Vijeća MO nemaju obvezujući mandat i nisu opozivi.

(5) Član Vijeća MO ne može biti kazneno gonjen niti odgovoran na bilo koji drugi način zbog glasovanja, izjava ili iznesenih mišljenja i stavova na sjednicama Vijeća MO.

**Članak 7.**

Član Vijeća MO ne može istovremeno biti Gradonačelnik Grada (u daljnjem tekstu: Gradonačelnik), privremeni zamjenik gradonačelnika, član uprave trgovačkog društva u većinskom vlasništvu Grada, ravnatelj ustanove kojoj je Grad osnivač kao ni pročelnik upravnog tijela Grada Delnica.

**Članak 8.**

(1) Osoba koja obnaša neku od nespojivih dužnosti može se kandidirati za člana Vijeća MO, a ako bude izabrana za člana Vijeća MO, do dana konstituiranja dužna je o obnašanju nespojive dužnosti, odnosno prihvaćanju dužnosti člana Vijeća MO obavijestiti upravno tijelo Grada Delnica nadležno za opće poslove.

(2) Član Vijeća MO koji za vrijeme trajanja mandata prihvati obnašanje nespojive dužnosti dužan je o tome obavijestiti predsjednika Vijeća MO, kao i gradonačelnika, u roku od osam dana od prihvaćanja dužnosti, a mandat mu počinje mirovati protekom tog roka.

(3) Članu Vijeća MO koji ne dostavi obavijest iz stavaka 1. i 2. ovoga članka mandat miruje po sili zakona.

(4) Po prestanku obnašanja nespojive dužnosti član Vijeća MO nastavlja s obnašanjem dužnosti na temelju prestanka mirovanja mandata, ako podnese pisani zahtjev predsjedniku Vijeća MO. Pisani zahtjev dužan je podnijeti u roku od osam dana od dana prestanka obnašanja nespojive dužnosti, a mirovanje mandata prestat će osmog dana od dana podnošenja pisanog zahtjeva.

(5) Ako član Vijeća MO po prestanku obnašanja nespojive dužnosti ne podnese pisani zahtjev iz stavka 4. ovoga članka, smatrat će se da mu mandat miruje iz osobnih razloga.

(6) Član Vijeća MO ima pravo tijekom trajanja mandata staviti svoj mandat u mirovanje iz osobnih razloga, podnošenjem pisanog zahtjeva predsjedniku Vijeća MO.

(7) Mirovanje mandata na temelju pisanog zahtjeva iz stavka 6. ovoga članka počinje teći od dana dostave pisanog zahtjeva sukladno pravilima o dostavi propisanim Zakonom o općem upravnom postupku, a ne može trajati kraće od šest mjeseci. Član Vijeća MO nastavlja s obnašanjem dužnosti na temelju prestanka mirovanja mandata, osmoga dana od dostave obavijesti predsjedniku Vijeća MO.

(8) Člana Vijeća MO kojemu mandat miruje za vrijeme mirovanja mandata zamjenjuje zamjenik, u skladu s ovom Odlukom.

(9) Na sjednici Vijeća MO umjesto člana Vijeća MO koji je stavio mandat u mirovanje ili mu je mandat prestao po sili zakona, pravo sudjelovanja i odlučivanja ima zamjenik tog člana određen sukladno ovoj Odluci.

(10) Nastavljanje s obnašanjem dužnosti člana Vijeća MO na temelju prestanka mirovanja mandata može se tražiti samo jedanput u tijeku trajanja mandata.

**Članak 9.**

(1) Članu Vijeća MO mandat prestaje prije isteka redovitog četverogodišnjeg mandata u slijedećim slučajevima:

1. ako podnese ostavku, danom dostave pisane ostavke sukladno pravilima o dostavi propisanim Zakonom o općem upravnom postupku,

2. ako je pravomoćnom sudskom odlukom potpuno lišen poslovne sposobnosti, danom pravomoćnosti sudske odluke,

3. ako je pravomoćnom sudskom presudom osuđen za kazneno djelo na kaznu zatvora u trajanju od najmanje šest mjeseci ili mu je ta kazna zamijenjena radom za opće dobro ili uvjetnom osudom, danom pravomoćnosti presude, osim za kaznena djela propisana člankom 13. stavkom 3. Zakona o lokanim izborima,

4. danom odjave prebivališta s područja Vijeća MO čiji je član,

5.ako mu prestane hrvatsko državljanstvo, danom prestanka državljanstva sukladno odredbama zakona kojim se uređuje hrvatsko državljanstvo,

6. smrću.

(2) Pisana ostavka člana Vijeća MO podnesena na način propisan stavkom 1. podstavkom 1. ovoga članka treba biti zaprimljena najkasnije tri dana prije zakazanog održavanja sjednice Vijeća MO. Pisana ostavka člana Vijeća MO treba biti ovjerena kod javnog bilježnika najranije osam dana prije njezina podnošenja.

(3) Ostavka podnesena suprotno stavku 1.podstavku 1. i stavku 2. ovoga članka ne proizvodi pravni učinak.

**Članak 10.**

(1) Članovi Vijeća MO imaju zamjenike koji obnašaju tu dužnost ako članu Vijeća MO mandat miruje ili prestane prije isteka vremena na koje je izabran.

(2) Člana Vijeća MO izabranog na kandidacijskoj listi političke stranke zamjenjuje neizabrani kandidat s iste liste s koje je izabran i član kojem je mandat prestao ili mu miruje, a određuje ga politička stranka koja je bila predlagatelj kandidacijske liste.

(3) Člana Vijeća MO izabranog na kandidacijskoj listi dviju ili više političkih stranaka zamjenjuje neizabrani kandidat s iste liste s koje je izabran i član kojem je mandat prestao ili mu miruje, a određuju ga političke stranke sukladno sporazumu, odnosno ako sporazum nije zaključen, određuju ga dogovorno, a ako ne postignu dogovor, zamjenjuje ga prvi sljedeći neizabrani kandidat s liste. O sklopljenom sporazumu kao i o postignutom dogovoru političke stranke dužne su obavijestiti predsjednika Vijeća MO i Odjel za gradsku samoupravu i upravu.

(4) Člana Vijeća MO izabranog na kandidacijskoj listi grupe birača zamjenjuje prvi slijedeći neizabrani kandidat s te liste.

(5) Člana Vijeća MO izabranog na kandidacijskoj listi političke stranke koja je nakon provedenih izbora brisana iz registra političkih stranaka zamjenjuje prvi sljedeći neizabrani kandidat s liste.

**II. KANDIDIRANJE**

**Članak 11.**

(1) Kandidiranje je postupak predlaganja kandidacijskih lista od strane ovlaštenih predlagatelja.

(2) Ovlašteni predlagatelji kandidacijskih lista su političke stranke i birači.

(3) Predlagatelji kandidacijskih lista dužni su poštivati načelo ravnopravnosti spolova, sukladno posebnom zakonu.

**Članak 12.**

(1) Pravo predlaganja kandidacijskih lista imaju sve političke stranke registrirane u Republici Hrvatskoj na dan stupanja na snagu odluke o raspisivanju izbora.

(2) Kandidacijske liste može predložiti jedna politička stranka te dvije ili više političkih stranaka.

(3) Političke stranke samostalno utvrđuju redoslijed kandidata na kandidacijskim listama na način predviđen njihovim statutom, odnosno posebnom odlukom donesenom na temelju statuta.

(4) Političke stranke određuju na temelju odredbi svojih statuta ovlaštenog podnositelja kandidacijske liste.

**Članak 13.**

1. Birači mogu predlagati kandidacijske liste.

(2) Kada birači, kao ovlašteni predlagatelji, predlažu kandidacijsku listu grupe birača, za pravovaljanost kandidacijske liste, dužni su prikupiti odgovarajući broj potpisa, zavisno od broja birača tog mjesnog odbora i to:

-do 100 birača, najmanje 10 potpisa,

-od 101 do 500 birača, najmanje 40 potpisa,

-više od 501 birača, najmanje 70 potpisa.

(3) Kada birači predlažu kandidacijske liste, podnositelji kandidacijske liste grupe birača su prva tri po redu potpisnika kandidacijske liste.

**Članak 14.**

Potpisi birača prikupljaju se na propisanom obrascu u koji se unose: ime i prezime birača, njegovo prebivalište, broj važeće osobne iskaznice birača i mjesto njezina izdavanja te potpis birača.

**Članak 15.**

Birači i političke stranke ne smiju za člana Vijeća MO kandidirati osobe koje su pravomoćnom sudskom presudom osuđene sukladno članku 9. stavku 1. točci 3. ove Odluke.

**Članak 16.**

(1) Uz prijedlog kandidacijske liste dostavlja se očitovanje o prihvaćanju kandidature svakog kandidata na listi, ovjereno kod javnog bilježnika ili izbornog povjerenstva **i potvrda o podacima iz kaznene evidencije Ministarstva pravosuđa, sukladno članku 15. ove Odluke**.

(2) Na očitovanju o prihvaćanju kandidature za člana Vijeća MO navodi se i izjava kandidata o nepostojanju zabrane kandidiranja.

(3) Za davanje netočnih podataka na očitovanju iz stavaka 2. ovoga članka, kao i za davanje očitovanja o prihvaćanju kandidature uz više kandidacijskih lista, odgovoran je kandidat.

(4) U prijedlogu kandidacijske liste obvezatno se navodi naziv kandidacijske liste i nositelj liste, a kandidati moraju biti na listi poredani od rednog broja 1 zaključno do rednog broja koliko ih se bira.

(5) Ako predlagatelj predloži više kandidata od utvrđenog broja članova Vijeća MO koje se bira na izborima, smatra se da su pravovaljano predloženi samo kandidati zaključno do broja koji se biraju u Vijeće MO.

(6) Ako predlagatelj predloži manje kandidata od utvrđenog broja članova Vijeća MO koje se bira na izborima, kandidacijska lista nije pravovaljana.

(7) Naziv kandidacijske liste jest puni naziv političke stranke, dvaju ili više političkih stranaka koja je, odnosno koje su predložile kandidacijsku listu. Ako su političke stranke registrirale skraćeni naziv stranke odnosno stranaka, u nazivu će se koristiti i kratice.

(8) Ako su kandidacijsku listu predložili birači, njezin naziv je "Kandidacijska lista grupe birača Mjesnog odbora \_\_\_\_\_\_\_\_\_\_\_\_\_\_\_\_".

(9) Nositelj kandidacijske liste prvi je predloženi kandidat na listi.

(10) Za svakog od kandidata u prijedlogu kandidacijske liste obvezatno se navodi ime i prezime kandidata, nacionalnost, prebivalište, datum rođenja, osobni identifikacijski broj (OIB) i spol.

(11) U slučaju da je na zaprimljenom prijedlogu liste kandidata uz ime i prezime kandidata naveden akademski naziv i titula, izborno povjerenstvo taj podatak neće navoditi u rješenjima o pravovaljanim listama kandidata, kandidaturama, zbirnoj listi niti glasačkom listiću. Isto to vrijedi i za navođenje nadimka uz ime i prezime predloženog kandidata.

(12) Na sudionike izborne promidžbe na odgovarajući se način primjenjuju odredbe zakona kojim se uređuje zaštita osobnih podataka.

**Članak 17.**

(1) Kandidacijske liste moraju prispjeti izbornom povjerenstvu u roku od 14 dana od dana stupanja na snagu odluke o raspisivanju izbora.

(2) Izborno povjerenstvo će pri zaprimanju kandidacijskih lista provjeriti jesu li one podnesene sukladno ovoj Odluci.

(3) Ako izborno povjerenstvo ocijeni da kandidacijska lista nije podnesena u skladu s ovom Odlukom, pozvat će podnositelja da u roku od 48 sati, a najkasnije do isteka roka za kandidiranje, ukloni uočene nedostatke.

(4) Izborno povjerenstvo može podnositelju odrediti i kraći rok za uklanjanje nedostataka ako rok za kandidiranje istječe za manje od 48 sati.

**Članak 18.**

(1) Izborno povjerenstvo utvrđuje pravovaljanost predloženih kandidacijskih lista odnosno u skladu s ovom Odlukom.

(2) Pravovaljane kandidacijske liste izborno povjerenstvo će prihvatiti, a nepravodobne i nepravovaljane liste rješenjem će odbaciti odnosno odbiti.

**Članak 19.**

1. Zbirna lista je lista u koju se unose podaci o svim pravovaljanim kandidacijskim listama.

(2) Zbirnu listu sastavlja nadležno izborno povjerenstvo nakon što utvrdi pravovaljanost svih kandidacijskih lista.

(3) Zbirna lista sadrži naziv svake kandidacijske liste te ime i prezime nositelja svake liste.

(4) Kandidacijske liste unose se na zbirnu listu prema abecednom redu punog naziva političke stranke odnosno dviju ili više političkih stranaka koja je, odnosno koje su predložile kandidacijsku listu, odnosno prema abecednom redu prezimena nositelja kandidacijske liste grupe birača. Ako je više stranaka predložilo zajedničku kandidacijsku listu, ona će se unijeti na zbirnu listu prema nazivu prve po redu političke stranke u prijedlogu.

**Članak 20.**

Izborno povjerenstvo će u roku od 72 sata od isteka roka za kandidiranje, objaviti na oglasnoj ploči mjesnog odbora za čije se Vijeće MO izbori provode i na internetskim stranicama Grada sve pravovaljane predložene kandidacijske liste i zbirnu listu za izbor članova Vijeća MO.

**Članak 21.**

(1) Političke stranke koje su predložile prihvaćene kandidacijske liste, mogu na način predviđen njihovim statutom, odnosno posebnom odlukom donesenom na temelju statuta odustati od te liste najkasnije 48 sati nakon što je kao prihvaćena bila objavljena od strane izbornog povjerenstva. Za kandidacijsku listu grupe birača odluku o odustajanju donosi nositelj liste.

(2) Pisana odluka o odustanku mora prispjeti izbornom povjerenstvu u roku iz stavka 1. ovoga članka.

(3) Odustanak jednog ili više kandidata s kandidacijske liste nije dopušten nakon isteka roka za kandidiranje te se neće uvažiti i takva će kandidacijska lista ostati pravovaljanom s imenima svih objavljenih kandidata.

(4) U slučaju odustanka jednog ili više kandidata s kandidacijske liste prije isteka roka za kandidiranje, izborno povjerenstvo će na odgovarajući način primijeniti odredbu članka 17. stavka 3. ove Odluke.

**Članak 22.**

(1) Ako je neki od kandidata dao očitovanje o prihvaćanju kandidature na više kandidacijskih lista za izbor u isto Vijeće MO**,** izborno povjerenstvo će pozvati tog kandidata da se u roku od 48 sati od isteka roka za kandidiranje očituje pri kojoj kandidaturi ostaje.

(2) Izborno povjerenstvo pozvat će predlagatelja liste s koje je kandidat iz stavka 1. ovoga članka odustao da listu dopuni drugim kandidatom u roku od 24 sata.

(3) Ako predlagatelj iz stavka 2. ovoga članka ne dopuni listu, izborno povjerenstvo postupit će u skladu s odredbom članka 18. ove Odluke.

**Članak 23.**

(1) Ako neki od kandidata na kandidacijskoj listi umre u vremenu od dana objave kandidacijske liste, politička stranka odnosno dvije ili više političkih stranaka koje su predložile kandidata i podnositelji kandidacijske liste grupe birača, mogu umjesto njega predložiti novog kandidata, bez prikupljanja potpisa, sve do 10 dana prije dana održavanja izbora.

(2) Kandidat koji je umro brisat će se s kandidacijske liste, a kandidat kojim je dopunjena kandidacijska lista stavlja se na posljednje mjesto na listi. Redoslijed ostalih kandidata na listi navedenih iza kandidata koji je umro pomiče se za jedno mjesto prema gore.

(3) Ako je kandidat koji je umro nositelj liste, lista će se dopuniti na način određen stavkom 2. ovoga članka, a nositelj liste postat će drugi po redu kandidat naveden na kandidacijskoj listi.

(4) Kandidacijska lista dopunjena novim kandidatom sukladno stavcima 2. i 3. ovoga članka objavljuje se na oglasnoj ploči mjesnog odbora za čije se Vijeće MO izbori provode i na mrežnim stranicama Grada u roku od 24 sata od izvršene dopune kandidacijske liste.

(5) Ako neki od kandidata na kandidacijskoj listi umre u vremenu kraćem od 10 dana prije dana održavanja izbora, kandidacijska lista smatrat će se pravovaljanom.

**Članak 24.**

(1) Kandidati, nositelji kandidacijskih lista grupe birača, političke stranke odnosno dvije ili više političkih stranaka, naznačeni na objavljenoj listi kandidata i zbirnoj listi imaju pravo na izbornu promidžbu pod jednakim uvjetima.

(2) Izborna promidžba počinje danom objave zbirnih lista, a prestaje 24 sata prije dana održavanja izbora.

**Članak 25.**

Izborna šutnja počinje protekom vremena izborne promidžbe, a završava na dan održavanja izbora u 19 sati. Za vrijeme izborne šutnje zabranjuje se javno predstavljanje i obrazlaganje izbornih programa biračima, nagovaranje birača da glasuju za određenu kandidacijsku listu, objavljivanje prethodnih, neslužbenih rezultata izbora, izjava i intervjua sudionika izborne promidžbe te navođenje njihovih izjava ili pisanih djela.

**III. IZBOR ČLANOVA VIJEĆA MO**

**Članak 26.**

Broj članova Vijeća MO utvrđuje se Statutom Grada Delnica.

**Članak 27.**

Članovi Vijeća MO biraju se razmjernim izbornim sustavom, na način da cijelo područje mjesnog odbora čini jednu izbornu jedinicu. Svi birači koji imaju prebivalište na području mjesnog odbora i koji pristupe glasovanju, na temelju kandidacijskih lista, biraju sve članove Vijeća MO.

**Članak 28.**

(1) Pravo na sudjelovanje u diobi mjesta u vijeću imaju liste koje na izborima dobiju najmanje 5 % važećih glasova birača.

(2) Broj članova Vijeća MO koji će biti izabran sa svake kandidacijske liste utvrđuje se na način da se ukupan broj važećih glasova koje je dobila kandidacijska lista dijeli s brojevima od 1 do zaključno broja koliko se članova Vijeća MO bira, pri čemu se uvažavaju i decimalni ostaci. Od svih tako dobivenih rezultata, mjesta u vijeću osvajaju one liste na kojima se iskaže onoliko brojčano najvećih rezultata uključujući decimalne ostatke koliko se članova Vijeća MO bira. Svaka od tih lista dobiva onoliki broj mjesta u predstavničkom tijelu koliko je postigla pojedinačnih rezultata među onoliko brojčano najvećih rezultata koliko se članova Vijeća MO bira.

(3) Ako su glasovi tako podijeljeni da se ne može utvrditi koja bi između dvije ili više lista dobila mjesto u vijeću, ono će pripasti onoj listi koja je dobila više glasova.

(4) Ako su dvije ili više lista dobile isti broj glasova te se ne može utvrditi koja bi lista dobila mjesto u vijeću, ono će pripasti svakoj od tih lista.

(5) U slučaju iz stavka 4. ovoga članka, broj članova Vijeća MO povećat će se te broj članova Vijeća MO može biti paran.

**Članak 29.**

Sa svake kandidacijske liste izabrani su kandidati od rednog broja 1 pa do rednog broja koliko je određena lista dobila mjesta u vijeću.

**IV. TIJELA ZA PROVEDBU IZBORA**

**Članak 30.**

1. Tijela za provedbu izbora za članove Vijeća MO su izborno povjerenstvo i birački odbori.

(2) Članovi izbornog povjerenstva i biračkih odbora mogu biti samo osobe koje imaju biračko pravo.

(3) Članovi izbornog povjerenstva i biračkih odbora imaju pravo na naknadu za svoj rad.

**Članak 31.**

1. Izborno povjerenstvo ima stalni i prošireni sastav.
2. Stalni sastav izbornog povjerenstva čine predsjednik, potpredsjednik i četiri člana.
3. Stalni sastav izbornog povjerenstva imenuje Gradonačelnik.

(4) Predsjednik i potpredsjednik stalnog sastava izbornog povjerenstva moraju biti magistri pravne struke.

(5) Prošireni sastav izbornog povjerenstva određuje se roku od osam dana od stupanja na snagu odluke o raspisivanju izbora, a čine ga tri predstavnika većinske političke stranke, odnosno političkih stranaka i tri dogovorno predložena predstavnika oporbenih stranaka sukladno stranačkom sastavu Gradskog Vijeća.

(6) Ako se pojedine grupacije ne mogu dogovoriti o rasporedu svojih predstavnika u proširenom sastavu izbornog povjerenstva, njihov izbor obavlja stalni sastav izbornog povjerenstva ždrijebom na način da će predstavnike stranaka rasporediti sukladno stranačkom sastavu Gradskog Vijeća.

(7) Potpredsjednik izbornog povjerenstva zamjenjuje predsjednika u slučaju njegove odsutnosti ili spriječenosti sa svim ovlastima predsjednika, a svi članovi izbornog povjerenstva imaju jednaka prava i dužnosti.

(8) Predsjednik, potpredsjednik i članovi stalnoga sastava izbornog povjerenstva ne smiju biti članovi niti jedne političke stranke, niti kandidati za članove Vijeća MO. Članovi proširenoga sastava izbornog povjerenstva ne smiju biti kandidati za članove Vijeća MO.

**Članak 32.**

Izborno povjerenstvo:

-izravno brine za zakonitoj pripremi i provedbi izbora za članove Vijeća MO,

-obavlja sve tehničke pripreme za obavljanje izbora,

-ovjerava očitovanja kandidata o prihvaćanju kandidature za članove Vijeća MO,

-na temelju pravovaljanih prijedloga objavljuje kandidacijske liste, sastavlja i objavljuje zbirnu listu svih kandidacijskih lista za izbor članova Vijeća MO,

-određuje biračka mjesta za izbore članova Vijeća MO,

-imenuje predsjednika, potpredsjednika i članove biračkih odbora,

-nadzire rad biračkih odbora na biračkim mjestima,

-nadzire pravilnost izborne promidžbe za izbor članova Vijeća MO u skladu s ovom Odlukom,

-prikuplja i zbraja rezultate glasovanja na biračkim mjestima,

-objavljuje rezultate izbora za članove Vijeća MO,

-obavlja i druge poslove u svezi provedbe izbora za članove Vijeća MO.

**Članak 33.**

(1) Birački odbor izravno provodi glasovanje na biračkom mjestu te osigurava pravilnost i tajnost glasovanja.

(2) Birački odbor čine predsjednik, potpredsjednik i četiri člana. Dva člana biračkog odbora određuje većinska politička stranka odnosno političke stranke, a dva člana oporbena politička stranka odnosno stranke, sukladno stranačkom sastavu Gradskog Vijeća MO Grada.

(3) Ako se pojedine grupacije ne mogu dogovoriti o rasporedu svojih predstavnika u biračke odbore, njihov raspored odredit će izborno povjerenstvo ždrijebom na način da će predstavnike stranaka rasporediti tako da pojedina stranka bude zastupljena u najvećem mogućem broju biračkih odbora s obzirom na ukupni broj svojih predstavnika.

(4) Političke stranke dužne su odrediti članove pojedinih biračkih odbora i dostaviti njihova imena izbornom povjerenstvu najkasnije 12 dana prije dana održavanja izbora. Ne odrede li ih, odnosno ako prijedlozi ne prispiju izbornom povjerenstvu u zadanom roku, izborno povjerenstvo samostalno će odrediti članove biračkih odbora.

(5) Izborno povjerenstvo imenovat će predsjednika, potpredsjednika i članove biračkih odbora najkasnije 10 dana prije dana održavanja izbora.

(6) Predsjednik, potpredsjednik i članovi biračkog odbora ne smiju biti kandidati za članove Vijeća MO, a predsjednik i potpredsjednik biračkog odbora ne smiju biti članovi niti jedne političke stranke.

(7) Svi članovi biračkog odbora imaju ista prava i dužnosti.

**V. PROVOĐENJE IZBORA**

**Članak 34.**

(1) Glasovanje za izbor članova Vijeća MO obavlja se na biračkim mjestima na području mjesnog odbora.

(2) Biračko mjesto ne može biti u vjerskom objektu, objektu u vlasništvu, najmu, zakupu ili trajnom korištenju političke stranke ili kandidata koji sudjeluje na izborima te u prostorijama u kojima se poslužuju ili konzumiraju alkoholna pića.

(3) Biračka mjesta određuje izborno povjerenstvo vodeći računa o broju birača koji će na njima glasovati, dostupnosti i prostornoj udaljenosti te veličini prostorije za glasovanje, na način da se glasovanje bez teškoća može odvijati u vremenu određenom za glasovanje.

(4) Svako biračko mjesto ima redni broj.

**Članak 35.**

(1) Izborno povjerenstvo će objaviti na oglasnim pločama mjesnog odbora za čije se Vijeće MO provode izbori te na mrežnim stranicama Grada koja su biračka mjesta određena, najkasnije 10 dana prije izbora.

(2) Objava o biračkim mjestima sadrži: redni broj biračkog mjesta, sjedište odnosno potpunu adresu s naznakom prostora u kojem se nalazi te popis pripadajućih ulica i trgova iz kojih birači glasuju na tom biračkom mjestu.

(3) Na svakom biračkom mjestu prostorija za glasovanje mora se opremiti i urediti na način da se osigura tajnost glasovanja tako da nitko u prostoriji ne može vidjeti kako je birač popunio glasački listić.

(4) Na biračkom mjestu glasački listići moraju biti pomiješani tako da nisu složeni po serijskim brojevima i postavljeni lepezasto licem okrenutim prema dolje da se ne vidi serijski broj listića.

**Članak 36.**

(1) Birački odbor u pravilu uređuje prostorije biračkog mjesta na dan prije izbora, a najkasnije jedan sat prije početka glasovanja.

(2) Birački odbor dužan je na svakom biračkom mjestu prije njegova otvaranja, na biračima vidljivom mjestu, istaknuti oglas o svim prihvaćenim kandidacijskim listama i zbirne liste.

(3) Na biračkom mjestu ne smije biti promidžbeni materijal, kao niti u neposrednoj blizini biračkog mjesta.

(4) Birački odbor je dužan na prednju stranu svake glasačke kutije istaknuti glasački listić kakav se ubacuje u tu glasačku kutiju.

**Članak 37.**

Političke stranke i birači koji su predložili kandidacijske liste za izbor članova Vijeća MO kao i nevladine udruge koje djeluju na području neovisnog promatranja izbornih postupaka i/ili promicanja ljudskih i građanskih prava imaju pravo odrediti promatrače koji će pratiti provedbu izbora tijekom čitavoga izbornog postupka.

(1) Na način određivanja promatrača, podnošenje zahtjeva za promatranje izbora, službene iskaznice promatrača, promatranje rada biračkog odbora i izbornog povjerenstva te ovlasti izbornih tijela prema promatračima na odgovarajući se način primjenjuju odredbe Zakona o lokalnim izborima.

(2) Izborno povjerenstvo će obvezatnim uputama podrobnije utvrditi prava i dužnosti promatrača te način praćenja provedbe izbora.

**VI. GLASOVANJE I UTVRĐIVANJE REZULTATA GLASOVANJA**

**Članak 38.**

1. Glasovanje se obavlja osobno na biračkom mjestu, glasačkim listićem.

(2) Glasački listić sadrži:

- naziv liste,

-ime i prezime nositelja liste,

-naputak o načinu glasovanja,

-serijski broj.

(3) Kandidacijske liste navode se na glasačkom listiću onim redom kojim su navedene na zbirnoj listi kandidacijskih lista.

(4) Ispred naziva svake liste stavlja se redni broj.

**Članak 39.**

1. Glasuje se samo za kandidacijske liste navedene na glasačkom listiću.

(2) Glasački se listić popunjava tako da se zaokružuje redni broj ispred naziva kandidacijske liste.

**Članak 40.**

(1) Važeći glasački listić je onaj iz kojeg se na siguran i nedvojben način može utvrditi za koju je kandidacijsku listu birač glasovao.

(2) Nevažeći glasački listić je:

-nepopunjeni glasački listić,

-glasački listić popunjen na način da se ne može sa sigurnošću utvrditi za koju je kandidacijsku listu birač glasovao,

-glasački listić na kome je birač glasovao za dvije ili više kandidacijskih lista.

**Članak 41.**

1. Glasovanje traje neprekidno od sedam do devetnaest sati.

(2) Biračka mjesta zatvaraju se u devetnaest sati, a biračima koji su se u to vrijeme zatekli na biračkom mjestu mora se omogućiti glasovanje.

**Članak 42.**

(1) U vrijeme trajanja glasovanja na biračkom mjestu moraju biti stalno prisutan predsjednik biračkog odbora ili njegov zamjenik te najmanje dva člana biračkog odbora.

(2) Predsjednik biračkog odbora dužan je i ovlašten osiguravati red i mir na biračkom mjestu za vrijeme glasovanja , kao i nakon zatvaranja biračkog mjesta.

(3) Ako je nužno radi očuvanja reda i mira te radi nesmetanog odvijanja glasovanja, predsjednik biračkog odbora može zatražiti pomoć policije koja je na biračkom mjestu dužna postupati u okviru zakonskih ovlasti.

(4) Nitko, osim pripadnika policije na poziv predsjednika biračkog odbora, ne smije doći na biračko mjesto naoružan.

**Članak 43.**

(1) Predsjednik biračkog odbora ili od njega ovlašteni član dužan je za svakog birača koji pristupi glasovanju utvrditi identitet i provjeriti je li upisan u izvadak iz popisa birača za dotično biračko mjesto.

(2) Identitet birača utvrđuje se identifikacijskom ispravom, sukladno posebnim zakonima.

(3) Ako birač nije upisan u izvadak iz popisa birača, predsjednik biračkog odbora ili od njega ovlašteni član neće mu dozvoliti glasovanje, osim ako birač svoje biračko pravo na tom biračkom mjestu dokaže potvrdom nadležnog državnog tijela.

(4) Potvrdu iz stavka 3. ovoga članka birač je dužan predati biračkom odboru i ona je sastavni dio izvatka iz popisa birača za to biračko mjesto.

**Članak 44.**

(1) Nakon utvrđivanja prava na glasovanje na biračkom mjestu, član biračkog odbora biraču predaje glasački listić, objašnjava način popunjavanja i upućuje ga na mjesto glasovanja. Član biračkog odbora dužan je voditi računa o tome da se onemogući uvid u serijski broj listića koji se predaje biraču.

(2) Birač koji zbog kakve tjelesne mane ili zbog toga što je nepismen ne bi mogao samostalno glasovati, može doći na biračko mjesto s drugom osobom koja je pismena i koja će po njegovoj ovlasti i uputi zaokružiti redni broj ispred naziva kandidacijske liste.

(3) Birač koji zbog teže bolesti, tjelesnog oštećenja ili nemoći nije u mogućnosti pristupiti na biračko mjesto može o tome obavijestiti izborno povjerenstvo najranije tri dana prije dana održavanja izbora ili birački odbor na dan održavanja izbora.

(4) Izborno povjerenstvo zaprimljene zahtjeve birača za glasovanje izvan biračkog mjesta predaju nadležnim biračkim odborima uz cjelokupan izborni materijal.

(5) Predsjednik biračkog odbora određuje najmanje dva člana biračkog odbora koji će birača posjetiti u mjestu gdje se nalazi i omogućiti mu glasovanje, vodeći pri tome računa o tajnosti glasovanja.

(6) Na način ostvarivanja biračkog prava birača koji pristupi na biračko mjesto, ali mu je zbog invalidnosti onemogućena pristupačnost biračkom mjestu na odgovarajući se način primjenjuje odredba stavka 5. ovoga članka.

(7) Predsjednik biračkog odbora dužan je u zapisnik o radu biračkog odbora poimenično navesti glasovanje birača u smislu stavaka 2., 3. i 6. ovoga članka.

**Članak 45.**

(1) Po završenom glasovanju birački odbor će najprije prebrojati neupotrijebljene glasačke listiće i staviti ih u poseban omot koji će zapečatiti.

(2) Nakon toga birački odbor utvrđuje ukupan broj birača koji su glasovali na tom biračkom mjestu, prema izvatku iz popisa birača i potvrdama nadležnog tijela.

(3) Nakon utvrđivanja broja birača koji su glasovali, birački odbor pristupa otvaranju glasačke kutije, prebrojavanju glasačkih listića i broja glasova.

(4) Ako se prilikom prebrojavanja glasačkih listića utvrdi da je njihov broj manji od utvrđenog broja birača koji su glasovali, vrijedi rezultat glasovanja po glasačkim listićima.

(5) Ako se prilikom prebrojavanja glasačkih listića utvrdi da je njihov broj veći od utvrđenog broja birača koji su glasovali, birački odbor odmah o tome obavještava izborno povjerenstvo. Izborno povjerenstvo odmah raspušta birački odbor i imenuje novi te određuje ponavljanje glasovanja na tom biračkom mjestu koje će se obaviti sedmog dana od dana prvog glasovanja.

Rezultat ponovljenog glasovanja utvrđuje se u roku od 12 sati nakon obavljenog glasovanja.

**Članak 46.**

(1) Kad birački odbor utvrdi rezultat glasovanja na biračkom mjestu, u zapisnik o svom radu zabilježit će:

-broj birača upisan u izvatku iz popisa birača i broj birača koji su predali potvrdu nadležnog tijela,

-broj birača koji su pristupili glasovanju prema izvatku iz popisa birača i uz potvrdu za glasovanje,

-broj birača koji su glasovali izvan biračkoga mjesta,

-broj birača koji su glasovali na biračkom mjestu uz pomoć druge osobe,

-koliko je ukupno birača glasovalo,

-koliko je glasova dobila svaka kandidacijska lista,

-broj nevažećih glasačkih listića.

U zapisnik o radu biračkog odbora unose se i sve druge činjenice koje su važne za glasovanje.

Svaki član biračkog odbora ovlašten je dati pisane primjedbe na zapisnik.

Zapisnik potpisuju svi članovi biračkog odbora.

(2) Ako član biračkog odbora odbije potpisati zapisnik, o tome se u zapisniku sastavlja službena bilješka u kojoj se utvrđuje činjenica odbijanja potpisivanja i razlozi odbijanja, ako ih član biračkog odbora navede.

**Članak 47.**

Zapisnik o radu i ostali izborni materijal birački odbor dostavlja izbornom povjerenstvu najkasnije u roku od 12 sati od zatvaranja biračkog mjesta.

**Članak 48.**

1. O svom radu izborno povjerenstvo vodi zapisnik.

(2) Zapisnik obvezno sadrži:

-broj birača upisanih u izvacima iz popisa birača i priloženim potvrdama za glasovanje,

-broj birača koji su glasovali,

-broj nevažećih glasačkih listića,

-broj glasova koje je dobila svaka kandidacijska lista.

(3) Svaki član izbornog povjerenstva može dati primjedbe na zapisnik.

(4) Zapisnik potpisuju svi članovi izbornog povjerenstva.

(5) Ako član izbornog povjerenstva odbije potpisati zapisnik, o tome će se u zapisniku sastaviti službena bilješka u kojoj se utvrđuje činjenica odbijanja potpisivanja i razlozi odbijanja, ako ih član izbornoga povjerenstva navede.

**Članak 49.**

Rezultate izbora za članove Vijeća MO utvrđuje izborno povjerenstvo na temelju rezultata glasovanja na svim biračkim mjestima najkasnije u roku 24 sata od zatvaranja birališta.

**Članak 50.**

(1) Kad izborno povjerenstvo utvrdi rezultate glasovanja za članove Vijeća MO bez odgode će objaviti:

-broj birača upisanih u popis birača mjesnog odbora,

-koliko je glasova dobila svaka pojedina kandidacijska lista,

-koliko je bilo nevažećih glasačkih listića,

-broj mjesta u vijeću koje je dobila svaka kandidacijska lista,

-ime i prezime kandidata sa svake kandidacijske liste koji su izabrani za članove Vijeća MO.

(2) Rezultati izbora bez odgode se objavljuju na oglasnoj ploči mjesnih odbora za čije se Vijeća MO izbori provode te na internetskim stranicama Grada.

**VII. TROŠKOVI ZA PROVOĐENJE IZBORA**

**Članak 51.**

(1) Sredstva za provođenje redovnih i prijevremenih izbora za članove Vijeća MO osiguravaju se u proračunu Grada.

(2) Sredstvima za provedbu izbora u mjesnim odborima raspolaže izborno povjerenstvo.

(3) Izborno povjerenstvo odgovorno je za raspodjelu i trošenje sredstava te dodjelu odgovarajućih sredstava izbornim tijelima koja obuhvaćaju i sredstva za naknadu obavljanja administrativnih i stručnih poslova.

**VIII. ZAŠTITA IZBORNOG PRAVA TE PROMATRANJE IZBORA**

**Članak 52.**

(1) Prigovor zbog nepravilnosti u postupku kandidiranja ili u postupku izbora za članove Vijeća MO mogu podnijeti političke stranke, nositelji kandidacijske liste birača, kandidati, ili najmanje 5% birača s područja mjesnog odbora za čije se Vijeće MO provode izbori.

(2) Ako je kandidacijsku listu predložilo više političkih stranaka, prigovor će se smatrati pravovaljanim i kada ga je podnijela samo jedna politička stranka. Političke stranke će na temelju svojih statuta odrediti tko se ima smatrati ovlaštenim podnositeljem prigovora.

**Članak 53.**

(1) Prigovor iz članka 52. ove Odluke podnosi se izbornom povjerenstvu u roku od 48 sati računajući od isteka dana kada je izvršena radnja na koju je stavljen prigovor.

(2) Izborno povjerenstvo dužno je donijeti rješenje o prigovoru u roku od 48 sati od dana kad mu je dostavljen prigovor, odnosno od dana kad su dostavljeni izborni materijali na koje se odnosi prigovor.

**Članak 54.**

(1) Ako izborno povjerenstvo, rješavajući o prigovoru utvrdi da je bilo nepravilnosti koje su bitno utjecale na rezultate izbora, poništit će radnje i odrediti da se u određenom roku, kojim mora omogućiti da se izbori održe na dan kada su raspisani, te radnje ponove.

(2) Ako ne postoji mogućnost ponavljanja poništenih radnji ili ako se nepravilnosti odnose na postupak glasovanja, a bitno su utjecale, odnosno mogle utjecati na rezultat izbora, izborno povjerenstvo poništit će izbor i odredit će rok u kojem će se izbor ponoviti.

**Članak 55.**

(1) Protiv rješenja izbornog povjerenstva podnositelj prigovora ima pravo podnijeti žalbu upravnom tijelu u Primorsko-goranskoj županiji.

(2) Žalba iz stavka 1. ovoga članka podnosi se putem izbornog povjerenstva roku od 48 sati računajući od dana primitka pobijanog rješenja.

(3) Upravno tijelo u Primorsko-goranskoj županiji će o žalbi odlučiti u roku od 48 sati od dana primitka žalbe.

**Članak 56.**

Prigovor odnosno žalba u postupku zaštite izbornog prava ne odgađaju obavljanje izbornih radnji koje su propisane ovom Odlukom.

**Članak 57.**

Na podneske i rješenja u postupku po odredbama ove Odluke ne plaćaju se upravne pristojbe.

**Članak 58.**

(1)Pravo promatrati izborni postupak, provedbu izbora te rad izbornih tijela imaju:
– promatrači političkih stranaka registriranih u Republici Hrvatskoj koje su predložile kandidacijsku listu (dalje: promatrači političkih stranaka),

– promatrači birača koji su predložili kandidacijsku listu birača (dalje: promatrači birača),

– promatrači nevladinih udruga registriranih u Republici Hrvatskoj kao udruga koja djeluje na području neovisnog promatranja izbornih postupaka i/ili promicanja ljudskih i građanskih prava (dalje: promatrači nevladinih udruga)

– promatrači međunarodnih organizacija koje djeluju u Republici Hrvatskoj (dalje: strani promatrači).

(2) Pravo promatranja izbora obuhvaća promatranje cjelokupnog izbornog postupka, a naročito glasovanje, rad izbornih tijela i uvid u cjelokupni izborni materijal.

**Članak 59.**

(1) Politička stranka, odnosno udruga dužna je promatraču kojega je odredila izdati potvrdu o svojstvu promatrača. Potvrdu izdaje i potpisuje osoba ovlaštena za zastupanje političke stranke, odnosno udruge određena statutom ili drugom odlukom donesenom na temelju statuta stranke, odnosno punomoćnik kojega ta osoba ovlasti.

(2) Predlagatelj ili nositelj kandidacijske liste birača, dužan je promatraču kojega su odredili izdati potvrdu o svojstvu promatrača. Potvrdu izdaje i potpisuje predlagatelj ili nositelj kandidacijske liste birača, odnosno punomoćnik kojeg ta osoba ovlasti.

(3) Kandidat na izborima ne smije biti promatrač na izborima za koje je kandidat.

**Članak 60..**

(1) Političke stranke te osobe iz članka 58. mogu podnijeti zahtjev za promatranje izbora od dana objave zbirnih lista kandidacijskih lista. Uz zahtjev za promatranje izbora podnosi se i potvrda političke stranke, odnosno potvrda predlagatelja kandidature kandidata grupe birača o svojstvu promatrača.

(2) Nevladine udruge i strani promatrači mogu podnijeti zahtjev za promatranje izbora od dana stupanja na snagu odluke o raspisivanju izbora. Uz zahtjev za promatranje izbora nevladina udruga će dostaviti presliku rješenja o upisu u registar udruga, a strani promatrač pismeno očitovanje strane organizacije u čije ime promatra izbore.

 (3) Zahtjevi za promatranje izbora i popis promatrača dostavljaju se izbornom povjerenstvu, najkasnije 5 dana prije dana održavanja izbora.

**Članak 61.**

(1) Službenu potvrdu promatraču izdaje i uručuje izborno povjerenstvo.

(2) Promatrač je dužan prilikom dolaska na izborno mjesto, nadležnom tijelu pokazati službenu potvrdu, a nadležno tijelo to obavezno navodi u zapisnik pri čemu navodi ime i prezime promatrača, u čije je ime promatrač, kao i oznaku službene potvrde izbornog povjerenstva.

**Članak 62.**

(1) Promatrač koji promatra rad biračkog odbora ima pravo biti nazočan radu biračkog odbora od pripremanja biračkog mjesta prije njegova otvaranja, za vrijeme glasovanja, prebrojavanja glasačkih listića i utvrđivanja rezultata glasovanja te ispunjavanja zapisnika o radu biračkog odbora.
(2) Promatraču je dopušteno stavljati obrazložene primjedbe na rad biračkog odbora u zapisnik o radu biračkog odbora ili ih u pisanom obliku priložiti tom zapisniku.

(3) Birački odbor dužan je primiti pisanu primjedbu promatrača i priložiti je zapisniku o radu biračkog odbora i o tome izdati potvrdu.

(4) Promatrač smije dolaziti i odlaziti s biračkog mjesta, ne remeteći postupak glasovanja i rad biračkog odbora.

(5) Promatrač ne smije odgovarati na upite birača, a u slučaju da mu se birač obrati, dužan je uputiti ga predsjedniku ili članu biračkog odbora.

**Članak 63.**

(1) Promatrač ima pravo biti nazočan radu izbornog povjerenstva za vrijeme održavanja sjednica te upozoravati na uočene nepravilnosti.

(2) Promatračima je dopušteno stavljati obrazložene primjedbe na rad izbornog tijela i dužni su ih u pisanom obliku priložiti zapisniku o radu tog izbornog tijela.

(3) Promatrač ima pravo zahtijevati presliku ili prijepis zapisnika o radu izbornog tijela čiji je rad promatrao te ima pravo biti nazočan primopredaji izbornog materijala.

**Članak 64.**

(1) Izborno tijelo čiji se rad promatra ne smije isključiti promatranje, ali smije ograničiti broj promatrača, ako nedostatak prostora ili drugi razlozi ne dopuštaju istovremeno promatranje svim promatračima. Političkim strankama, biračima koji su predložili kandidate, nevladinim udrugama i međunarodnim organizacijama mora se omogućiti da imaju najmanje po jednog promatrača na biralištu ili pri izbornom tijelu.

(2) Izborna tijela dužna su promatračima omogućiti promatranje i praćenje svog rada.
(3) Promatrač ima pravo promatranja cjelokupnog izbornog postupka i pravo uvida u cjelokupni izborni materijal sve do proglašenja službenih konačnih rezultata izbora.

**Članak 65.**

(1)Promatrač ne smije ometati rad izbornog tijela.

(2) Predsjednik izbornog tijela usmeno će opomenuti promatrača koji ometa rad izbornog tijela. Ako promatrač unatoč opomeni nastavi s ometanjem, predsjednik izbornog tijela ovlašten je naložiti njegovo udaljavanje.

(3) Promatrač ne smije tonski ili video snimati rad izbornog tijela. Također, ne smije nositi bilo kakve oznake, fotografije ili druge promidžbene materijale te na bilo koji drugi način utjecati na birače.

**IX. KONSTITUIRANJE VIJEĆA MO**

**Članak 66.**

1. Konstituirajuću sjednicu Vijeća MO saziva Gradonačelnik ili osoba koju on ovlasti.

(2) Prva konstituirajuća sjednica Vijeća MO sazvat će se u roku od 30 dana od dana objave konačnih rezultata izbora.

(3) Ako se Vijeće MO ne konstituira na sjednici iz stavka 2. ovoga članka, ovlašteni sazivač sazvat će novu konstituirajuću sjednicu u roku od 30 dana od dana kada je prethodna sjednica trebala biti održana. Ako se Vijeće MO ne konstituira ni na toj sjednici, ovlašteni sazivač sazvat će novu konstituirajuću sjednicu u nastavnom roku od 30 dana.

(4) Konstituirajućoj sjednici Vijeća MO do izbora predsjednika predsjeda prvi izabrani član s kandidacijske liste koja je dobila najviše glasova. Ako je više lista dobilo isti najveći broj glasova konstituirajućoj sjednici predsjedat će prvi izabrani kandidat s liste koja je imala manji redni broj na glasačkom listiću.

(5) Vijeće MO se smatra konstituiranim izborom predsjednika Vijeća MO na prvoj sjednici na kojoj je nazočna većina svih članova Vijeća MO.

(6) Ako se Vijeće MO ne konstituira u rokovima iz stavaka 2. i 3. ovoga članka, raspisat će se novi izbori.

**Članak 67.**

 (1) Na konstituirajućoj sjednici, Vijeće MO se upoznaje s izvješćem izbornog povjerenstva o provedenim izborima i izabranim članovima Vijeća MO.

 (2) Izvješće izbornog povjerenstva o provedenim izborima i izabranim članovima Vijeća MO u pravilu podnosi netko iz stalnog sastava izbornog povjerenstva ili za to nadležni službenik Jedinstvenog upravnog odjela Grada Delnica, odnosno druga osoba koju ovlasti Gradonačelnik.

**Članak 68.**

 (1) Nakon što Vijeće MO primi k znanju izvješće iz članka 67.stavka 1 ove Odluke, članovi Vijeća MO daju izjavu.

 (2) Tekst izjave glasi:

 **“Izjavljujem, da ću dužnost člana Vijeća MO mjesnog odbora obavljati savjesno i odgovorno i da ću se u svom radu pridržavati Ustava, zakona, Statuta Grada Delnica, Pravila te ostalih akata mjesnog odbora, kao i da ću poštovati pravni poredak i zauzimati se za svekoliki napredak Republike Hrvatske, Grada Delnica i mjesnog odbora.”**

 (3) Vijećnici nakon čitanja teksta izjave izgovaraju “Prisežem” te potpisuju tekst izjave pred predsjedavateljem.

**X. PRIJELAZNE I ZAVRŠNE ODREDBE**

**Članak 69.**

 (1) Vijeća MO mjesnih odbora dužna su donijeti i uskladiti svoje akte s ovom Odlukom u roku 12 mjeseci od dana stupanja na snagu ove Odluke.

 (2) Do donošenja i usklađenja akata, na snazi ostaju postojeći akti mjesnih odbora ukoliko nisu u suprotnosti s ovom Odlukom, a u protivnom se neposredno primjenjuju odredbe ove Odluke.

**Članak 70.**

Danom stupanja na snagu ove Odluke prestaje važiti Odluka o izboru članova Vijeća MO mjesnih odbora (“Službene novine 01/15, 03/19 i 03/20).

**Članak 71.**

Ova Odluka stupa na snagu osmoga dana od dana objave u “Službenim novinama Grada Delnica".